NÁVRH  NA VYSPORIADANIE  POHĽADÁVOK  SLOVENSKEJ REPUBLIKY PO SPLATNOSTI  VOČI  INDICKEJ  REPUBLIKE

Výška pohľadávok a Banková dohoda

Pohľadávky Slovenskej  republiky voči Indickej republike pred splatnosťou  sú vo výške 28.513.722,80 INR.

Pohľadávky Slovenskej  republiky voči Indickej republike po splatnosti sú vo výške 14.871.469,42 INR (výkaz NBS „Mesačná špecifikácia vládnych úverov podľa krajín“). Dlh Indickej republiky voči ČR a SR je splácaný na základe „Tretej dohody o hospodárskej spolupráci medzi vládou ČSSR a vládou Indie“ z 5. 12. 1973 (t.j. medzivládnej dohody) a "Repayment schedule" ČSOB a.s. Praha a Ministerstva financií Indickej republiky z 31. 8. 1990, čo bolo potvrdené Bankovou dohodou a Trojstranným dohovorom, ktoré boli podpísané dňa 18. 4. 2000 v Dillí. Splátky sú dohodnuté v pravidelných ročných intervaloch vždy 21. 6. bežného roku po 14.256.861,42 INR. Ešte by mali byť realizované dve ročné splátky do 21. 6. 2004, t.j.  21. 6. 2003 a 21. 6. 2004. Pohľadávky Slovenskej republiky voči Indickej republike po splatnosti sú určené na vysporiadanie vývozom tovaru z Indickej republiky. Na základe vzájomnej písomnej korešpondencie medzi Ministerstvom financií Slovenskej republiky a Veľvyslanectvom Indickej republiky v Bratislave boli v októbri 1997 zrušené komoditné kvóty a tovarová listina "Protokolu medzi vládou SR a vládou Indickej republiky o likvidácii nekonvertibilných rupiových zostatkov" (príloha Obchodnej dohody podpísaná medzi vládou Slovenskej republiky a vládou Indickej republiky dňa 14. 5. 1993).

Pohľadávky Slovenskej  republiky voči Indickej republike po splatnosti sú vo výške 14.871.469,42 INR 
z toho 79.976,00 INR = počiatočný stav na účte k 1. 1. 2002
         534.632,00 INR = pripísané úroky za 2. polrok 2001 
    14.256.861,42 INR = pripísanie splátky vládneho úveru za rok 2002
    14.871.469,42 INR = súčet

Banková dohoda medzi NBS a indickými inštitúciami
Na základe odovzdaných troch vyššie uvedených dokumentov sa uskutočnilo osobné rokovanie predstaviteľov Národnej banky Slovenska, Československej obchodnej banky, a. s. Praha, Ministerstva financií Českej republiky, Ministerstva financií Indickej republiky, Reserve Bank of India za spoluúčasti predstaviteľov ZÚ SR Dillí a ZÚ ČR Dillí v dňoch 17. - 19. 4. 2000 v Dillí. Predstaviteľ Ministerstva financií Slovenskej republiky sa na rokovaní nezúčastnil. Výsledkom rokovaní sú podpísané dokumenty Banking Agreement (Banková dohoda) a Tripartite Arrangement (Trojstranný dohovor), na základe ktorých boli otvorené účty dňa 11. 5. 2000 a 15. 5. 2000 v clearingových indických rupiách v NBS, na ktoré boli 12. 6. a 14. 6. 2000 prevedené príslušné čiastky. ČSOB informovala o realizovaných prevodoch Ministerstvo financií Indickej republiky a  Reserve Bank of India. ČSOB a NBS informovali o realizovaných prevodoch Ministerstvo financií Slovenskej republiky. Pohľadávka je vedená od mája 2000 v Národnej banke Slovenska. Úroky sú pripisované polročne vo výške 2,5 %.

Návrh na vysporiadanie pohľadávok Slovenskej republiky po splatnosti voči Indickej republike obsahujúci vyhodnotenie efektívnosti navrhovanej finančnej operácie:

a) z hľadiska dosiahnutých výsledkov pri vysporiadaní pohľadávok Slovenskej republiky voči Indickej republike po 8. septembri 1994

JUPITER a SIPOX  - Zmluva o úhrade pohľadávok Slovenskej republiky v Indickej republike“ zo dňa  8. 9. 1994, vysporiadanie pohľadávky v objeme 58.745.921,75 INR (v ďalšom texte INR = clearingové indické rupie). 
MF SR obdržalo príslušné platby v ôsmich splátkach spolu vo výške 1.343.218,79 USD.

KERAMETAL a.s. Bratislava – „Mandátna zmluva o zabezpečení vysporiadania pohľadávok Slovenskej republiky v Indickej republike“ v objeme 29.886.974,26 INR bola podpísaná dňa 20. 12. 1996. 
MF SR obdržalo platbu 24.142.907,00 SKK dňa 31. 1. 1997 v zmysle podpísanej zmluvy. 

Ministerstvo zdravotníctva Slovenskej republiky Bratislava – na základe prijatého uznesenia vlády SR č. 415/1999 zo dňa 19. 5. 1999 bola podpísaná „Zmluva o prevode správy pohľadávok štátu medzi Ministerstvom financií Slovenskej republiky a Ministerstvom zdravotníctva Slovenskej republiky“ v objeme 37.928.271,61 INR dňa 28. 5. 1999 s termínom realizácie do 31. 12. 1999. Vysporiadanie pohľadávok riešila Medika Bratislava na základe „Mandátnej zmluvy o zabezpečení liekov a zdravotníckych pomôcok dovezených z Indickej republiky“, ktorú podpísali Ministerstvo zdravotníctva Slovenskej republiky a  Medika Bratislava dňa 31.5.1999.  Pohľadávka vo výške 37.928.268,60 INR bola vysporiadaná v stanovenom termíne. Počas roku 2000 boli riešené problémy vzniknuté prepravou a aj s kvalitou liekov a zdravotníckeho materiálu dodaného z Indickej republiky do Slovenskej republiky. 
Ministerstvo zdravotníctva Slovenskej republiky vypracovalo a na Úrad vlády Slovenskej republiky predložilo  „Správu o zrealizovaní vysporiadania pohľadávky v zahraničí formou dovozu liekov a zdravotníckych pomôcok z  Indickej republiky“. Vláda Slovenskej republiky ju schválila uznesením číslo 623 dňa 16. 8. 2000, ktorým súčasne poverila ministra zdravotníctva zabezpečiť vymáhanie pohľadávky Slovenskej republiky v zahraničí. 

DF International Consulting, s.r.o. Říčany (Česká republika)
realizovala vysporiadanie pohľadávky Slovenskej republiky voči Indickej republike po splatnosti v roku 2000 vo výške 33.034.891,96 INR vývozom tovaru z Indickej republiky na základe uznesenia vlády SR číslo 764/2000.
MF SR obdržalo platbu vo výške 500.254,99 USD v zmysle podpísanej Mandátnej zmluvy. 

DF International Consulting, s.r.o. Říčany (Česká republika)
realizovala vysporiadanie pohľadávky Slovenskej republiky voči Indickej republike po splatnosti v roku 2001 vo výške 16.187.485,76 INR vývozom tovaru z Indickej republiky na základe uznesenia vlády SR číslo 916/2001. 
MF SR obdržalo platbu vo výške 253.176,71 USD v zmysle podpísanej Mandátnej zmluvy. 

b) z hľadiska dosiahnutých výsledkov pri vysporiadaní pohľadávok obdobného typu inými veriteľskými štátmi 
Vysporiadanie pohľadávok vývozom tovaru  z  Indickej republiky realizujú i ďalšie bývalé socialistické štáty (Česká republika, Maďarsko, Poľsko, Ruská federácia, ...), detailné informácie nemá MF SR k dispozícii.

c) z hľadiska prístupu dlžníckeho štátu k splácaniu platobných záväzkov voči ostatným veriteľským štátom
Indická republika dlhodobo spláca svoje záväzky voči jednotlivým veriteľským štátom. Zahraničná zadĺženosť krajiny v predminulom finančnom roku dosiahla hodnotu 97,9 mld. USD, čo predstavuje 27,3% z HDP a 5% deficit štátneho rozpočtu. Deficit obchodnej bilancie vo výške 4,3 mld. USD vykazuje vzrastajúci trend. India má však vo finančných kruhoch povesť veľmi seriózneho dlžníka, čo všeobecne uľahčuje získanie pôžičiek od finančných inštitúcií. Z celkovej vonkajšej zadĺženosti krajiny 95% tvoria dlhodobé úvery, čo dokumentuje dôveru zahraničných finančných inštitúcií v ekonomické reformy krajiny. Tempo ekonomického rastu sa dlhodobo pohybuje nad úrovňou 6% merané medziročným rastom HDP. 

d) z hľadiska riešenia zadĺženosti dlžníckeho štátu medzinárodnými finančnými inštitúciami (Medzinárodný menový fond, Svetová banka, Medzinárodné rozvojové združenie a iné) a veriteľskými štátmi združenými v Parížskom klube veriteľov 
Najnovšie ekonomické prognózy Svetovej banky hodnotia proces transformácie v Indii ako veľmi úspešný a spolu s Čínou a Indonéziou ju zaraďujú na popredné miesto vo vývoji na ázijskom kontinente. Potvrdením súčasného dobrého stavu indickej ekonomiky je rastúci prílev zahraničného kapitálu. Popredné svetové ekonomické a finančné inštitúcie predpokladajú dynamický hospodársky rast Indie v najbližších rokoch. Indický HDP tvorí 1,4% celosvetového HDP, čo ho zaraďuje na 12.miesto vo svete. India nie je členom Parížskeho klubu veriteľov.

e) z  hľadiska súčasnej ekonomickej, politickej situácie dlžníckeho štátu a jeho medziná- rodno-politického postavenia 
Indická ekonomika má zmiešaný charakter s relatívne silným štátnym sektorom, ktorý vytvára viac ako 25% HDP. Napriek pokračujúcej industrializácii a vysokým tempám medziročného rastu priemyselnej produkcie (viac ako 8%), základom ekonomiky zostáva poľnohospodárstvo, ktoré zamestnáva 70% pracovných síl a na tvorbe HDP sa podieľa 30%. Okrem poľnohospodárstva (pestovanie čaju, juty, bavlníka, podzemnice olejnej, ryže, pšenice) je dôležitá ťažba nerastných surovín (uhlie, železná ruda, bauxit, ropa, zemný plyn). Charakteristickými znakmi indickej ekonomiky donedávna boli jej uzatvorenosť, ochranárske opatrenia, slabo rozvinutá infraštruktúra, nízka dynamika rastu, neefektívnosť štátnych podnikov, nežiadúco vysoká závislosť od výsledkov poľnohospodárskej produkcie, deficit vo výrobe elektrickej energie. Na druhej strane India zaujíma popredné miesto vo svete v rôznych priemyselných a vedeckých odvetviach, dokázala rozvinúť vlastné kozmické a raketové programy, nezávislý atómový program, vyrába superpočítače a medzi najdynamickejšie priemyselné odvetvia patrí produkcia softwaru. V posledných rokoch /od roku 1991-1992/ sa India rozhodla pre cestu ekonomickej transformácie a v súčasnosti sa zaraďuje medzi tzv. novoindustrializované krajiny. Súčasné obdobie je charakterizované pokračovaním radikálnej ekonomickej reformy a zavedením novej finančnej, daňovej a colnej politiky, ktorej cieľom je užšie zapojiť hospodárstvo do svetovej ekonomiky. Hlavnými prostriedkami na zvýšenie výkonnosti ekonomiky sú: celková liberalizácia dovoznej politiky (postupné znižovanie dovozných ciel - súčasný priemer 50 - 55%), otvorenie ekonomiky pre zahraničných investorov (vo vybraných odvetviach 51% majorita)  s prednostnou orientáciou na prestavbu infraštruktúry, výrobu elektrickej energie, zdravotnícke zariadenia a poľnohospodárstvo. 
Hlavný hospodársky význam Indie pre Slovenskú republiku spočíva v ekonomickej príťažlivosti a v možnosti odbytu slovenských výrobkov (vrátane vojenskej techniky) na rozsiahlom indickom trhu a v možnostiach dovozu pre naše hospodárstvo nevyhnutných prírodných surovín, ale aj kvalitných hotových výrobkov či špičkových technológií. Vzájomná obchodná výmena je založená na Obchodnej a platobnej dohode podpísanej počas návštevy ministra hospodárstva SR v Indii 14.5.1993, ktorá zakotvila prechod na platobný styk vo voľne zmeniteľných menách. Z hľadiska objemu obchodného obratu a najmä nášho exportu patrí Indická republika medzi najdôležitejších mimoeurópskych slovenských obchodných partnerov. Hlavnými komoditami slovenského vývozu do Indie sú strojárske výrobky, špeciál, oceľ, ložiská, farmaceutické výrobky, plasty, hutnícke výrobky /predovšetkým plechy, zvitky, profilový materiál, bezošvé rúry/, chemikálie, zdravotnícka technika, meracie a dopravné zariadenia atď. Najvýznamnejšou položkou v r. 1998 bola špeciálna technika a táto položka má významné miesto i v súčasných rozpracovaných projektoch. Z Indie dovážame zväčša tradičné položky ako sú káva, čaj, bavlna, kožené a textilné výrobky. Pozitívny signál v ďalšom rozvoji ekonomickej spolupráce medzi oboma štátmi predstavuje existencia viacerých spoločných podnikov ako i podnikov so 100% kapitálovou účasťou indickej strany. 

f) z hľadiska charakteru a pôvodu pohľadávok SR - Základná dokumentácia k vzniku pohľadávok
- Tretia ekonomická dohoda medzi vládou ČSSR a vládou Indie z 5. 12. 1973,
- Obchodná a platobná dohoda medzi Českou a Slovenskou Federatívnou republikou a Indickou republikou zo 17. 1. 1991 (poznámka: stratila platnosť dňom podpisu nasledujúcej Obchodnej dohody dňa 14. 5. 1993),
- Obchodná dohoda medzi vládou Slovenskej republiky a vládou Indickej republiky zo 14. 5. 1993,
- Protokol medzi Slovenskou republikou a Indickou republikou o likvidácii nekonvertibilných rupiových zostatkov zo 14. 5. 1993,
- Banková dohoda a Trojstranný dohovor, podpísané dňa 18. 4. 2000 v Dillí.

Osobné rokovania slovenských a indických predstaviteľov k problematike pohľadávok

Osobné rokovania na MF SR v Bratislave
V rokoch  1999 a 2000 sa uskutočnilo niekoľko osobných spoločných rokovaní štátneho tajomníka MF SR p. Podstránskeho a veľvyslanca Indickej republiky v Slovenskej republike p. Lal Dinglianu. V marci 2001 prijal predseda vlády Slovenskej republiky nového veľvyslanca Indickej republiky v SR (pán Upendra Chandra Baro).

Osobné rokovania v Dillí od roku 1999
V nadväznosti na prijaté uznesenia vlády Slovenskej republiky a  vlády Českej republiky predstavitelia Veľvyslanectva Slovenskej republiky Dillí a Veľvyslanectva Českej republiky Dillí odovzdali osobne v Dillí tri dokumenty k odsúhlaseniu a rozdeleniu pohľadávok takto:
- list ministerky financií Slovenskej republiky a ministra financií Českej republiky ministrovi financií Indickej republiky dňa 2.októbra 1999,   
- list predsedu predstavenstva Československej obchodnej banky a.s. Praha ministrovi financií Indie dňa 2. októbra 1999,   
- list predsedu predstavenstva Československej obchodnej banky a.s. Praha guvernérovi Reserve Bank of India dňa 6. októbra 1999.  
	V efektívnom pracovnom kontakte s predstaviteľmi kompetentných indických finančných inštitúcií bol, resp. je vedúci OBEO ZÚ SR Dillí (do leta 2002 p. Ing. Novotný, od leta 2000 p. Ing. Ilgo).

Zmiešané komisie pre hospodársku a obchodnú spoluprácu
		Problematika pohľadávok bola viackrát riešená na zasadaniach Zmiešaných komisií v Bratislave a aj v Dillí. Štvrtá Zmiešaná slovensko-indická komisia sa uskutočnila v Dillí v dňoch 29. - 30. 11. 2001, piata ZK sa uskutoční v Bratislave, jej termín bude dohodnutý diplomatickou cestou Príprava rokovania Zmiešanej komisie je v kompetencii Ministerstva hospodárstva SR, presný termín konania zatiaľ nie je stanovený.   

Obdržané žiadosti na vykonanie finančnej operácie s pohľadávkami po splatnosti 

		Rozhodujúce kritériá pre výber žiadateľa podľa schválených „Zásad...“ o vykonanie finančnej operácie a  finančnej operácie na základe medzivládnej dohody sú:

a) banková záruka za úhradu inkasa z vysporiadania pohľadávok SR od tuzemskej, alebo zahraničnej právnickej osoby, pričom posúdenie bankovej záruky je výhradne v právomoci MF SR,

b) výška inkasa z vysporiadania pohľadávok SR, pričom inkaso pohľadávok SR predstavuje dosiahnutý príjem z vysporiadania pohľadávok SR,

c) termín úhrady inkasa z vysporiadania  pohľadávok SR.

MF SR obdržalo od 1.1.2002 do 5.6.2002 žiadosti troch spoločností na vysporiadanie pohľadávok Slovenskej republiky voči Indickej republike, ktoré boli prerokované dňa 18. 6. 2002 na 68.zasadaní  „Poradného orgánu ministra financií Slovenskej republiky pre riešenie finančných otázok vyplývajúcich z medzivládnych úverových, clearingových, barterových a iných dohôd“ materiálom „India - návrh na výber firmy poverenej na vysporiadanie   pohľadávok po splatnosti“. Materiál  bol prerokovaný a schválený bez pripomienok.. V nasledujúcom texte prezentujeme tri rozhodujúce kritériá doplnené o niektoré ďalšie údaje zo žiadosti predložených jednotlivými spoločnosťami: 

SPEAT s.r.o. Žilina (Slovenská republika)

Žiadosť zo dňa 24. 5. 2002 bola predložená na MF SR dňa 27. 5. 2002.
- nominálna hodnota pohľadávky: 51.000.000,00 INR (poznámka: je uvedená nesprávne, je to celková výška pohľadávky po splatnosti a aj pred splatnosťou),  
- spôsob vykonania a popis technického riešenia finančnej operácie: vysporiadanie pohľadávok formou nákupu tovaru, resp. služieb v Indii, na nákup ktorého finančné prostriedky uvoľní Bank of India na základe súhlasu indickej strany a následný predaj tovaru v zahraničí pri zabezpečenej platobnej podmienke vo forme akreditívu, bankovej garancie,
- ponuka výšky inkasa (65%), výška nákladov (32%) a výška odmeny (3%) z vysporiadania pohľadávky Slovenskej republiky, 
- spôsob a termín úhrady inkasa: jednou alebo viacerými platbami v priebehu 12 mesiacov od udelenia mandátu na zabezpečenie vysporiadania pohľadávky SR voči Indii,
- návrh záruky za úhradu za úhradu inkasa pohľadávky: potvrdenie prísľubu na poskytnutie 
bankovej záruky, list  Prvej komunálnej banky a. s. Žilina zo dňa 27. 5. 2002,
- predpokladaný termín ukončenia finančnej operácie: v priebehu 12 mesiacov od udelenia
mandátu, 
- overená kópia výpisu z obchodného registra: zo dňa 10. 4. 2002. 

Hibtrade International Limited Londýn  (Anglicko)     /ďalej len Hibtrade/

Žiadosť zo dňa 28. 5. 2002 bola predložená na MF SR dňa 30. 5. 2002.
- nominálna hodnota pohľadávky: 15.000.000,00 INR, 
- spôsob vykonania a popis technického riešenia finančnej operácie: Hibtrade bude kupovať rozličný tovar z Indie v rámci  medzivládnej dohody. Hibtrade dá pokyn Národnej banke Slovenska cez banku National Savings and Commercial Bank Budapešť, aby  otvorila akreditív pre Hibtrade v prospech dodávateľov Hibtrade vo výške 15.000.000,00 indických rupií. Banka  žiadateľa sa chystá zaručiť platby proti  dokumentom v príkaze (predpísaným v rámci v rámci akreditívu otvoreného Národnou bankou Slovenska), až do sumy  USD 237.500,00 v prospech Národnej banky Slovenska,  
- ponuka výšky inkasa (95%), výška nákladov (4%) a výška odmeny (1%) z vysporiadania pohľadávky Slovenskej republiky, 
15.000.000,00 INR x 0,8 x 0,95 =  11.400.000,00 SKK, čo je  95 %, 1 INR = 0,8 SKK. Platba bude uskutočnená v USD podľa kurzu USD/SKK platného v deň vykonania platby,
- spôsob a termín úhrady inkasa: platba bude realizovaná najneskôr do sedem pracovných dní po predložení dokumentov Národnej banky Slovenska žiadateľovej banke. Bude vydaný Letter mof Intent žiadateľovej banky. Vysporiadanie pohľadávok bude realizované najneskôr do konca decembra 2002, alebo najneskôr do 6 mesiacov po vydaní mandátu,   
- návrh záruky za úhradu za úhradu inkasa pohľadávky: banková garancia podľa banky žiadateľa (pri predchádzajúcich operáciách to bola vždy National Savigs Bank Budapešť), 
- predpokladaný termín ukončenia finančnej operácie: pohľadávka bude v plnom rozsahu vysporiadaná do konca roku 2002 alebo najneskôr do 6 mesiacov od dátumu vydania Mandátu,
- overená kópia výpisu z obchodného registra: zo dňa 16. 4. 2002. 

DF International Consulting, s.r.o. Praha, Česká republika  (DFIC) 

Žiadosť zo dňa 31. 5. 2002 bola zaevidovaná na MF SR dňa 6. 6. 2002. 
- nominálna hodnota pohľadávky: 15.000.000,00 INR (alebo celý zostatok na účte koncom júna 2002),
- spôsob vykonania a popis technického riešenia finančnej operácie:  firma DFIC v prípade kladného rozhodnutia MF SR a vlády SR a na základe uzatvorenej zmluvy medzi MF SR a DFIC a po získaní potvrdenia o pripísaní clearingových prostriedkov na účet v NBS spoločnosť DFIC   uhradí na účet v  NBS vzájomne odsúhlasenú protihodnotu clearingových rupií formou predplatby v USD. Pre prepočet hodnoty inkasa na USD bude slúžiť kurz NBS pre prepočet medzi clearingovými INR/SKK resp. SKK/USD platný v deň podpísania zmluvy. Národná banka Slovenska potvrdí Ministerstvu financií Slovenskej republiky, že požadované prostriedky v USD boli vložené súčasne s pokynom DFIC k prevodu USD na účet Ministerstva financií Slovenskej republiky proti uvoľneniu príslušného objemu rupií k realizácii úhrad do Indie. Tieto úhrady vykoná NBS na základe inštrukcií DFIC. USD budú vložené na účet v  NBS najneskôr v priebehu sedem pracovných dní od dňa uzatvorenia zmluvy, 
- ponuka výšky inkasa (95,3%), výška nákladov (2,7%) a výška odmeny (2,0%) z vysporia- dania pohľadávky Slovenskej republiky,
- spôsob a termín úhrady inkasa pohľadávky: úhrada celého vyššie uvedeného  inkasa jednou platbou v USD na účet MF SR najneskôr do sedem pracovných dní odo dňa uzatvorenia zmluvy a výzvy, že clearingové rupie po tejto úhrade je možné čerpať,
- návrh záruky za úhradu za úhradu inkasa pohľadávky: predplatba v USD prostredníctvom NBS (poznámka MF SR: až po obdržaní Mandátnej zmluvy a následnej realizácii platby v USD obdrží DFIC Mandát na realizáciu vysporiadania pohľadávok), 
- predpokladaný termín ukončenia finančnej operácie: do 4 týždňov od pridelenia mandátu.
- overená kópia výpisu z obchodného registra: zo dňa 22. 5. 2002.